FI Euroopan unionin virallinen lehti CE 88/398

(2004/C 88 E/0404)

KIRJALLINEN KYSYMYS E-2296/03

esittäjä(t): Alejo Vidal-Quadras Roca (PPE-DE) komissiolle

(11. heinäkuuta 2003)

Aihe: Suurten liikehuoneistojen käyttämää pinta-alaa koskeva itsehallintoyhteisön vero

Esitin 31. lokakuuta 2002 komissiolle kirjallisen kysymyksen (P-3185/02 (1)), joka koski yritysten sijoittautumisvapautta vakavasti rajoittavaa Katalonian itsehallintoalueen lakia 16/2000, jolla suurille liikehuoneistoille määrätään niiden käyttämää pinta-alaa koskeva vero. Komission puolesta 17. joulukuuta 2002 esittämässään vastauksessa Mario Monti vahvisti, että komissiolla ei ole mitään aikomusta sallia EY:n perustamissopimuksen 43 artiklassa tarkoitetun sijoittautumisvapauden vastaisia sääntöjä.

Tässä asiassa toimivaltainen sisämarkkinoiden pääosasto ei kuitenkaan ole vielä toteuttanut mitään toimia Espanjan viranomaisten suhteen tässä yhteisön yritysten sijoittautumisvapautta rajoittavia Katalonian lakeja 16/2000 ja 17/2000 koskevassa asiassa.

Jos komissio ei puutu tähän asiaan, syntyy sellainen ristiriita, että toisaalta sallitaan tämäntyyppiset säännökset EU:ssa ja samanaikaisesti vaaditaan niiden lakkauttamista maissa, jotka neuvottelevat liittymisestä.

1. Aikooko sisämarkkinoiden pääosasto aloittaa jonkin menettelyn Espanjan valtiota vastaan Katalonian lakeja 16/2000 ja 17/2000 koskevassa asiassa? Jos aikoo, niin milloin tämä menettely aloitetaan?

2. Aikooko sisämarkkinoiden pääosasto toteuttaa edellä mainittujen suurten liikehuoneistojen sijoittautumisvapauden käytännössä estävien toimien vastaisia yleisiä toimia? Jos aikoo, niin milloin nämä toimet toteutetaan?

3. Onko komissio tietoinen, että tässä asiassa olisi toimittava mahdollisimman nopeasti, jotta voidaan estää paitsi sijoittautumisvapautta rajoittavien toimien laajeneminen myös sellaisten jo voimassa olevien säädösten kuin Katalonian lain 16/2000 täytäntöönpano, koska sen vuoksi investoinnit siirtyvät keinotekoisesti ja peruuttamattomasti muualle?

Frits Bolkesteinin komission puolesta antama vastaus

(5. syyskuuta 2003)

Komissio vakuuttaa ensin arvoisalle parlamentin jäsenelle, että se ei aio hyväksyä EY:n perustamissopimuksen 43 artiklassa tarkoitetun sijoittautumisvapauden vastaisia sääntöjä, olivatpa ne peräisin jäsenvaltioista tai ehdokasvaltioista.

Kuten arvoisa parlamentin jäsen on maininnut, komissio aikoo toteuttaa liikehuoneistojen sijoittautumisvapauden käytännössä estävien toimien vastaisia yleisiä toimenpiteitä. Komissio on lisäksi pyytänyt ja saanut hiljattain jäsenvaltioilta muistion niiden kansallisista säännöksistä, jotka koskevat suurten liikehuoneistojen sijoittautumista. Komissio kykenee siten jatkamaan kyseisten säännösten tutkimista, jotta niiden yhteensoveltuvuus EY:n perustamissopimuksen periaatteiden — etenkin 43 artiklan mukaisen sijoittautumisvapauden — kanssa saadaan arvioiduksi. On muistutettava siitä, että komissio kiinnittää palvelujen sisämarkkinoita koskevassa strategiassaan (2) erityistä huomiota kauppaketjuihin mahdollisesti vaikuttaviin kansallisiin säännöksiin ja varsinkin toimenpiteisiin, jotka koskevat liikehuoneistojen sijoittautumista.

Katalonian lakien 16/2000 ja 17/2000 osalta komissio ilmoittaa arvoisalle parlamentin jäsenelle, että komissio on saanut maaliskuussa 2003 lakeja koskevan kantelun ja tutkii parhaillaan asiaa. Komissio on myös lähettämässä Espanjan viranomaisille kirjettä, jossa pyydetään lisätietoja erityisesti Kataloniassa toteutettujen toimenpiteiden perusteista ja vaikutuksista. Jos perustamissopimuksen rikkomisesta johtuva menettely on aloitettava tämän tutkimuksen seurauksena, se on aloitettava mahdollisimman nopeasti.

(1) EUVL C 192 E, 14.8.2003, s. 102.

(2) Komission kertomus neuvostolle ja Euroopan parlamentille — Palvelujen sisämarkkinatilanne, KOM(2002)441 lopullinen, 30.7.2002.